Harold Washington

Harold Lee Washington (født 15. april 1922, død 25. november 1987) var en amerikansk advokat og politiker som representerte Det demokratiske parti. I 1983 ble han valgt til Chicagos første svarte borgermester, noe han var fram til han døde i 1987. 

Han startet i delstatspolitikken i 1965 da han ble valgt inn i Representantenes hus i Illinois. Hele staten fungerte som én valgkrets i valget, og Washington var den som fikk nest flest stemmer, etter Adlai Stevenson III. I 1976 gikk han over til Illinois' senat.

I 1981 ble han valgt inn i Representantenes hus i Washington, D.C.. Han ble gjenvalgt i mellomvalget to år senere, og bestemte seg da for å stille til borgermestervalg. I Demokratenes primærvalg stilte han mot sittende borgermester Jane Byrne og sønn av Chicagos tidligere borgermester Richard J. Daley, Richard M. Daley. Mer enn 100 000 nye svarte velgere ble registrert, mens Byrne og Daley delte de hvite stemmene. Washington fikk 37%, Byrne 33% og Daley 30%. Daley var for øvrig borgermester i Chicago fra 1989 frem til han pensjonerte seg i 2011.

I hovedvalget møtte Washington republikaneren Bernard Epton. Vanligvis vinner Demokratenes kandidat lett, men Washington fikk bare 8% av de hvite stemmene. Han vant likevel med 51,7% mot Eptons 48%. Da han vant gjenvalget i 1987 fikk han 20% av de hvite stemmene.

25. november 1987 klokken elleve ble ambulanser sendt til Chicagos rådhus, etter at Harold Washington falt sammen under en diskusjon om skolestyret. Han ble erklært død kl. 13.36.

Referanser

Eksterne lenker 
 
 
  Robert Davis (12. april 1983): The election of Harold Washington the first black mayor of Chicago. Chicago Tribune.

Lokalpolitikere i USA
Kongressrepresentanter fra Illinois
Borgermestere i Chicago
Personer fra Chicago